《咏史 其三》
清代·章学诚

大道如天，不著言诠。摩扃揣钥不可问，使我拔剑四顾心茫然。

欲附高飞鹄，大风吹南而反北。欲骑长鲸鱼，惊浪骇汗如流珠。

金门青琐佩玉琚，山斋茅屋闻读书。鹏图鴳笑各有志，昂然七尺将何如。

登高山而望远海，乃见百川清浊纡疾之不同。八方殊风雨，安能顿使贤愚臭味之交通。

或山而樵，或水而渔，独抱千古意，不可以杂居。春风东来入千家，桃李参差齐作花。

一垄万木殊根荄，山高岩岩水无涯。

作者简介：（1738—1801）浙江会稽人，字实斋，号少岩。乾隆四十三年进士。官国子监典籍。曾主讲定州、保定、归德各地书院。少时习闻刘宗周、黄宗羲之学说，熟于明末朝政始末。后为安徽学政朱筠幕僚，博览其藏书。主修和州、亳州、永清等志，主编《湖北通志》，于方志之学颇具卓见。又有《文史通义》、《校雠通义》。又曾佐湖广总督毕沅纂《续资治通鉴》，并欲藉毕沅之力搜求遗书，编巨著《史籍考》未果。后人辑其撰述，编为《章氏遗书》。